สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 6 มี.ค.60
7 มี.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (6 มี.ค.) เนื่องจากนักลงทุนวิตกกังวลว่าธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมเดือนนี้ หลังจากนางเจเน็ต เยลเลน ประธานเฟด ได้ออกมาส่งสัญญาณสนับสนุนให้เฟดปรับขึ้นดอกเบี้ยในช่วงเวลาดังกล่าว นอกจากนี้ สถานการณ์ตึงเครียดด้านการเมืองยังเป็นปัจจัยกดดันบรรยากาศการซื้อขาย ซึ่งรวมถึงข่าวเกาหลีเหนือยิงขีปนาวุธตกลงในเขตเศรษฐกิจพิเศษของญี่ปุ่น และคณะทำงานของโดนัลด์ ทรัมป์ เรียกร้องให้สภาคองเกรสดำเนินการตรวจสอบข้อกล่าวหาที่ว่าอดีตประธานาธิบดีบารัค โอบามา สั่งการให้ดักฟังโทรศัพท์ในอาคารทรัมป์ ทาวเวอร์ ในช่วงที่มีการเลือกตั้งในปีที่ผ่านมา
ดัชนีเฉลี่ยอุตสาหกรรมดาวโจนส์ปิดที่ 20,954.34 จุด ลดลง 51.37 จุด หรือ -0.24% ดัชนี NASDAQ ปิดที่ 5,849.17 จุด ลดลง 21.58 จุด หรือ -0.37% ดัชนี S&amp;P500 ปิดที่ 2,375.31 จุด ลดลง 7.81 จุด หรือ -0.33%
 
ตลาดหุ้นยุโรปปิดลบ เมื่อคืนนี้ (6 มี.ค.) เนื่องจากการร่วงลงของหุ้นกลุ่มธนาคาร หลังจากมีรายงานว่าธนาคารดอยซ์แบงก์ประกาศเพิ่มทุน 8 พันล้านยูโร นอกจากนี้ ความไม่แน่นอนทางการเมืองในฝรั่งเศสยังส่งผลกระทบต่อบรรยากาศการซื้อขายในตลาดหุ้นยุโรป
ดัชนี Stoxx Europe 600 ลดลง 0.5% ปิดที่ 373.27 จุด
ดัชนี CAC-40 ตลาดหุ้นฝรั่งเศสปิดที่ 4,972.19 จุด ลดลง 22.94 จุด หรือ -0.46% ดัชนี DAX ตลาดหุ้นเยอรมันปิดที่ 11,958.40 จุด ลดลง 68.96 จุด หรือ -0.57% ดัชนี FTSE 100 ตลาดหุ้นลอนดอนปิดที่ 7,350.12 จุด ลดลง 24.14 จุด หรือ -0.33%
 
ตลาดหุ้นลอนดอนปิดปรับตัวลง เมื่อคืนนี้ (6 มี.ค.) เนื่องจากหุ้นกลุ่มเหมืองแร่ร่วงลง หลังจากรัฐบาลจีนประกาศลดเป้าหมายการเติบโตทางเศรษฐกิจในปีนี้ ขณะที่หุ้นกลุ่มธนาคารร่วงลง หลังจากดอยซ์แบงก์ ธนาคารรายใหญ่สุดของเยอรมนี ประกาศแผนระดมทุนเพิ่ม
ดัชนี FTSE 100 ตลาดหุ้นลอนดอนปิดที่ 7,350.12 จุด ลดลง 24.14 จุด หรือ -0.33%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (6 มี.ค.) เนื่องจากนักลงทุนวิตกกังวลต่อการที่รัฐบาลจีนปรับลดเป้าการขยายตัวทางเศรษฐกิจ รวมทั้งความไม่มั่นใจต่อการให้ความร่วมมือของรัสเซียในการปรับลดกำลังการผลิตน้ำมัน
สัญญาน้ำมันดิบ WTI ส่งมอบเดือนเม.ย.ลดลง 13 เซนต์ หรือ 0.2% ปิดที่ 53.20 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.ลดลง 11 เซนต์ หรือ 0.2% ปิดที่ 56.01 ดอลลาร์/บาร์เรล
 
สัญญาทองคำตลาดนิวยอร์กปิดลดลง เมื่อคืนนี้ (6 มี.ค.) โดยได้รับแรงกดดันจากการแข็งค่าของสกุลเงินดอลลาร์ รวมทั้งความวิตกกังวลที่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมเดือนนี้ หลังจากนางเจเน็ต เยลเลน ประธานเฟด ได้ออกมาส่งสัญญาณที่ชัดเจนในเรื่องดังกล่าว
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 1 ดอลลาร์ หรือ 0.08% ปิดที่ 1,225.50 ดอลลาร์/ออนซ์
สัญญาโลหะเงินส่งมอบเดือนพ.ค.เพิ่มขึ้น 3.3 เซนต์ หรือ 0.19% ปิดที่ 17.773 ดอลลาร์/ออนซ์
สัญญาพลาตินัมส่งมอบเดือนเม.ย.ร่วงลง 15.9 ดอลลาร์ หรือ 1.6% ปิดที่ 978.20 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 5.45 ดอลลาร์ หรือ 0.7% ปิดที่ 773.15 ดอลลาร์/ออนซ์
 
ดอลลาร์สหรัฐแข็งค่าขึ้น เมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (6 มี.ค.) หลังจากมีกระแสคาดการณ์เพิ่มขึ้นในตลาดว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนนี้ ขณะที่เงินยูโรร่วงลงเนื่องจากความไม่แน่นอนทางการเมืองในฝรั่งเศส หลังจากนายอแลง จุปเป อดีตนายกรัฐมนตรีฝรั่งเศส ประกาศยืนยันไม่ลงสมัครรับเลือกตั้งประธานาธิบดีฝรั่งเศส
ยูโรอ่อนค่าลงสู่ระดับ 1.0584 ดอลลาร์สหรัฐ จากระดับ 1.0606 ดอลลาร์สหรัฐ ขณะที่เงินปอนด์อ่อนค่าลงแตะระดับ 1.2237 ดอลลาร์สหรัฐ จากระดับ 1.2283 ดอลลาร์สหรัฐ ส่วนดอลลาร์ออสเตรเลียอ่อนค่าลงแตะระดับ 0.7583 ดอลลาร์สหรัฐ จากระดับ 0.7592 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบกับฟรังก์สวิสที่ระดับ 1.0120 ฟรังก์ จากระดับ 1.0090 ฟรังก์ แต่หากเทียบกับเงินเยน ดอลลาร์สหรัฐอ่อนค่าลงสู่ระดับ 113.95 เยน จากระดับ 114.03 เยน